Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 452/14/8806	Košice, 5.2.2015
EEČ : 2-65-32-2015

U Z N E S E N I E

Trestná vec:	obvinená XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvinenej:
1.	XXXXX
	dátum narodenia: XXXXX
	trvalé bydlisko: XXXXX
Okresnému riaditeľstvu PZ, Okresnému dopravnému inšpektorátu, Košice  - okolie

v okrese Košice - okolie, dňa 20. 06. 2014 o 12.05 hod. v smere od obce Komárovce na obec Buzica, viedla osobné motorové vozidlo zn. Škoda Fabia, EČ: KS 209 AN po štátnej ceste III/050184, kde pri prejazde pravotočivou zákrutou neprispôsobila rýchlosť jazdy stavu a povahe vozovky za mierneho dažďa, následkom čoho prešla do protismerného jazdného pruhu, kde prednou časťou vozidla narazila do oproti idúceho osobného motorového vozidla zn. Škoda Felícia, EČ: KS 513 AX, ktoré viedla vodička XXXXX, ktorá pri dopravnej nehode utrpela otras mozgu ľahkého stupňa, pomliaždenie pravej strany tváre ťažkého stupňa s povrchovou odreninou brady a pomliaždenie pravého kolena s povrchovými kožnými odreninami, ktoré je charakterizované ako ľahké zranenie vyžadujúce si liečenie s trvaním práceneschopnosti do 42 dní, Noemi XXXXX utrpela otras mozgu ľahkého stupňa, pomliaždenie ľavej spánkovo-temennej oblasti hlavy s tržnou 5 cm ranou, pomliaždenie oboch predkolení s povrchovými kožnými odreninami a podvrtnutie krčnej chrbtice, kvalifikované ako ľahké zranenie vyžadujúce si liečenie a prípadnú práceneschopnosť v trvaní do 42 dní a XXXXX utrpel zlomeninu oboch kostí pravého predlaktia s posunom kostených úlomkov a pomliaždenie pravého kolena s povrchovou kožnou odreninou, ktoré je charakterizované ako ľahké zranenie vyžadujúce si liečenie a prípadnú práceneschopnosť v trvaní do 42 dní, poškodení XXXXX, XXXXX, XXXXX, XXXXX, XXXXX pri dopravnej nehode utrpeli zranenia ľahšieho charakteru s dobou liečenia a prípadnou práceneschopnosťou v trvaní do 7 dní, 

pretože výsledky skráteného vyšetrovania ukazujú, že nejde o trestný čin, ale ide o skutok, ktorý by mohol byť priestupkom

Odôvodnenie:
Uznesením povereného príslušníka PZ OR PZ, Okresného dopravného inšpektorátu  Oddelenia výkonu služby Košice - okolie sp. zn. ČVS:ORP-72/DI-KS-2014 zo dňa 20. 06. 2014 bolo začaté trestné stíhanie za prečin ublíženia na zdraví podľa § 158 Trestného zákona s poukázaním na § 138 písm. h) Tr. zákona  a uznesením sp.  zn. ČVS:ORP-72/DI-KS-2014 dňa 13. 08. 2014 bolo pre uvedený prečin vznesené obvinenie Lorete Rontovej, ktorého sa mala dopustiť tak, ako je to uvedené vo výrokovej časti tohto uznesenia. 

	Preskúmaním príslušného spisového materiálu bolo  zistené, že obvinená XXXXX zapríčinila vznik dopravnej nehody s následkami ľahkého zranenia poškodených: XXXXX, Noemi Grešovej a XXXXX, pričom zranenia ostatných poškodených osôb XXXXX, XXXXX, Réky Bužickej, XXXXX a XXXXX boli znalcom z odboru zdravotníctva posúdené ako zranenia ľahšieho charakteru, s dobou liečenia a prípadnou prácneschopnosťou do 7 dní.

Znaleckým dokazovaním z odboru dopravy bolo zistené, že obvinená XXXXX v kritickom čase sa pohybovala rýchlosťou 67,5 - 69,8 km/hod. v úseku, kde dovolenou rýchlosťou bola rýchlosť 90 km/hod., pričom technickou príčinou vzniku dopravnej nehody bola jej nesprávna technika jazdy, ktorou bolo brzdenie motorového vozidla v šmyku na mokrej vozovke, následkom čoho počas brzdenia šmykom prešla do protismernej časti vozovky, kde zapríčinila vznik dopravnej nehody.

Rýchlosť jazdy pred brzdením motorového vozidla obvinenou bola pod medznou rýchlosťou v oblúku zákruty, ktorá bola v rozsahu 73,9 - 79 km/hod. 

Z uvedeného vyplýva, že obvinená XXXXX nespôsobila dopravnú nehodu v súvislosti s porušením dôležitej povinnosti vyplývajúcej jej z pravidiel cestnej premávky tak, ako to vyžaduje naplnenie skutkovej podstaty prečinu ublíženia na zdraví podľa § 158 Tr. zákona s poukázaním na § 138 písm. h) Tr. zákona, pretože vznik dopravnej nehody  bol z technického hľadiska vyvolaný jej nesprávnou technikou jazdy a nie následkom neprimeranej rýchlosti. 

Znalec z odboru dopravy vznik dopravnej nehody vyhodnotil po technickej stránke programom PC, t. j. simuláciou priebehu dopravnej nehody. 

Vychádzajúc z dôkaznej situácie skráteného vyšetrovania vyplýva, že v danom prípade nejde o trestný čin, ale konanie obvinenej Lorety Rontovej by mohlo byť právne kvalifikované ako priestupok, o ktorom je príslušný rozhodnúť Okresný dopravný inšpektorát Košice - okolie.

Preto bolo potrebné rozhodnúť tak, ako je to uvedené vo výrokovej časti tohto rozhodnutia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomíra Kováčová
prokurátorka